Per presentiam istius scripti, notum sit presentibus et futuris quod ego Milo Abbas sancti Stephani Diuionis et capitulum meum, tenementum Tiardi, quod est apud Moruias, Humberto Grifoni Canonico nostro in uita sua, libere tenendum, sub annua pensione soluenda II librarum cere concessimus, ita quod quidquam de his que ad tenementum pertinet nec uendet, nec alienabit, sed ipsa manu tenebit, et post mortem suam cum adquiramento ad Ecclesiam sancti Stephani redibit. Pensio autem predicta in natale Domini reddet. Et ut hoc ratum habeatur et inconcussum maneat, sigillorum nostrorum, munimine roborauimus.